REGULAMENTUL (CE) NR. 239/2007 AL COMISIEI
din 6 martie 2007
de stabilire a normelor de aplicare a Regulamentului (CEE) nr. 404/93 al Consiliului în ceea ce privește cerințele privind comunicările în sectorul bananelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 404/93 al Consiliului din 13 februarie 1993 privind organizarea comună a pieței în sectorul bananelor (1), în special articolul 29a,
întrucât:
(1)
Organizarea comună a pieței în sectorul bananelor a fost modificată substanțial începând cu 1 ianuarie 2007 prin Regulamentul (CE) nr. 2013/2006 al Consiliului din 19 decembrie 2006 de modificare a Regulamentelor (CEE) nr. 404/93, (CE) nr. 1782/2003 și (CE) nr. 247/2006 privind sectorul bananelor.
(2)
Au fost eliminate în special normele privind sistemul de ajutoare compensatorii. Cu toate acestea, în vederea supravegherii funcționării pieței bananelor, Comisia trebuie să continue să primească informații despre producția și comercializarea bananelor produse în Comunitate. Ar trebui stabilite norme care să reglementeze comunicarea acestor informații de către statele membre. Astfel de comunicări ar trebui să fie comparabile cu informațiile comunicate în temeiul regimului precedent și, în același timp, ar trebui simplificate cât mai mult posibil. Prin urmare, întrucât au fost înlocuite, dispozițiile privind astfel de comunicări prevăzute la articolul 2 alineatul (1) litera (d) din Regulamentul (CE) nr. 2014/2005 al Comisiei din 9 decembrie 2005 privind certificatele în cadrul regimului de import de banane în Comunitate pentru bananele puse în liberă circulație la taxa vamală din Tariful Vamal Comun (2) ar trebui eliminate. Prin urmare, Regulamentul (CE) nr. 2014/2005 ar trebui modificat.
(3)
Măsurile prevăzute în prezentul regulament sunt conforme cu avizul Comitetului de gestionare a fructelor și a legumelor proaspete,
ADOPTĂ PREZENTUL REGULAMENT:
Articolul 1
(1) Comisiei îi sunt comunicate de către statele membre pentru fiecare perioadă de raportare următoarele:
(a)
cantitatea de banane produse în Comunitate care sunt comercializate:
(i)
în regiunea de producție;
(ii)
în afara regiunii de producție;
(b)
prețurile medii de vânzare existente pe piețele locale ale bananelor verzi produse în Comunitate care sunt comercializate în regiunea de producție;
(c)
prețurile medii de vânzare ale bananelor verzi în momentul livrării în primul port de descărcare (mărfuri nedescărcate), cu privire la bananele produse în Comunitate care sunt comercializate în Comunitate în afara regiunii de producție;
(d)
previziuni ale datelor menționate la literele (a), (b) și (c) pentru cele două perioade de raportare succesive.
(2) Regiunile de producție sunt:
(a)
Insulele Canare;
(b)
Guadelupa;
(c)
Martinica;
(d)
Madeira, Azore și Algarve;
(e)
Creta și Laconia;
(f)
Cipru.
(3) Perioadele de raportare dintr-un an calendaristic sunt:
(a)
ianuarie-aprilie inclusiv;
(b)
mai-august inclusiv;
(c)
septembrie-decembrie inclusiv.
Comunicările pentru fiecare perioadă de raportare se efectuează cel târziu în a cincisprezecea zi din a doua lună care urmează perioadei de raportare.
(4) Informațiile prevăzute la alineatul (1) vor fi transmise prin sistemul electronic indicat de Comisie.
Articolul 2
La articolul 2 alineatul (1) din Regulamentul (CE) nr. 2014/2005, se elimină litera (d).
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 martie 2007.